ธุรกิจประกันยิ้มแฉ่งยอดเบี้ยรับวิ่งฉิว2.74หมื่นล้าน
ประกันชีวิตประเดิมเบี้ยเดือน ม.ค.แจ๋ว ยอดขายพุ่ง 2.7 หมื่นล้าน โตเฉียด 15%
9 มี.ค. 2555

ประกันชีวิตประเดิมเบี้ยเดือน ม.ค.แจ๋ว ยอดขายพุ่ง 2.7 หมื่นล้าน โตเฉียด 15% 
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า ในเดือน ม.ค.ที่ผ่านมา ธุรกิจประกันชีวิตสามารถทำเบี้ยรับได้ทั้งสิ้น 27,471 ล้านบาท มีอัตราการเติบโตเพิ่มขึ้นจากช่วงเดียวกันของปีก่อน 14.9% แยกเป็นเบี้ยรับรายใหม่ 7,078 ล้านบาท เติบโต 14.7% และเบี้ยรับปีต่อไป 20,393 ล้านบาท เติบโต 15% และมีอัตราความคงอยู่ของกรมธรรม์ 92% 
นายสุทธิ กล่าวว่า การเติบโตดังกล่าวเป็นไปตามที่สมาคมประมาณการไว้ว่าเบี้ยประกันชีวิตในปี 2555 จะเติบโต 15% โดยมีปัจจัยสำคัญมาจากการพัฒนาช่องทางการจำหน่ายให้มีความหลากหลาย โดยเฉพาะช่องทางการขายผ่านตัวแทนประกันชีวิตและช่องทางการขายผ่านธนาคาร 
นอกจากนี้ ยังมีการส่งเสริมการขายผ่านทางสื่อทุกชนิด พัฒนาผลิตภัณฑ์ที่หลากหลายและเหมาะกับกลุ่มเป้าหมายในระดับกลุ่มย่อยมากขึ้น รวมถึงการบริการหลังการขายทั้งต่อผู้เอาประกันชีวิตโดยตรง เพื่อให้ประชาชนมีความเข้าใจและเล็งเห็นประโยชน์ของประกันมากขึ้น 
สำหรับช่องทางการขายผ่านตัวแทนประกันชีวิตในปี 2555 คาดว่าจะมีอัตราการเติบโตสูงขึ้นกว่าปีที่ผ่านมา โดยสมาคมประกันชีวิตไทยจึงคาดว่าในปี 2555 จะมีผู้สมัครสอบตัวแทนประกันชีวิตไม่น้อยกว่า 1.36 แสนราย หรือเพิ่มขึ้นจากปีก่อนไม่น้อยกว่า 5% โดยใน 2 เดือนที่ผ่านมามีผู้สมัครสอบรวม 21,923 คน เพิ่มขึ้นจากปีก่อนถึง 8.6%